Document ID: 32014R1300

REGOLAMENT TAL-KUMMISSJONI (UE) Nru 1300/2014
tat-18 ta' Novembru 2014
dwar l-ispeċifikazzjonijiet tekniċi tal-interoperabbiltà relatati mal-aċċessibbiltà tas-sistema ferrovjarja tal-Unjoni għall-persuni b'diżabbiltà u għall-persuni b'mobbiltà mnaqqsa
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta' Ġunju 2008 dwar l-interoperabilità tas-sistema ferrovjarja fil-Komunità (1), u b'mod partikulari l-Artikoli 6(1) u 8(1) tagħha,
Billi:
(1)
Skont l-Artikolu 12 tar-Regolament (KE) Nru 881/2004 tal-Parlament Ewropew u tal-Kunsill (2), l-Aġenzija Ferrovjarja Ewropea (minn hawn 'il quddiem imsejħa “l-Aġenzija”) għandha tiżgura li l-ispeċifikazzjonijiet tekniċi tal-interoperabbiltà (minn hawn 'il quddiem imsejħin it-“TSIs”) jiġu adattati għall-progress tekniku, għax-xejriet tas-suq u għall-ħtiġijiet soċjali, u għandha tipproponi lill-Kummissjoni l-emendi għat-TSIs li hija tqis li jkunu meħtieġa.
(2)
Bid-Deċiżjoni C(2010) 2576 (3), il-Kummissjoni tat mandat lill-Aġenzija biex tiżviluppa u tanalizza mill-ġdid l-ispeċifikazzjonijiet tekniċi tal-interoperabbiltà bil-għan li testendi l-ambitu tagħhom għas-sistema ferrovjarja kollha tal-Unjoni. Skont it-termini ta' dak il-mandat, l-Aġenzija ntalbet testendi l-ambitu tat-TSI marbuta mal-aċċessibbiltà tas-sistema ferrovjarja trans-Ewropea konvenzjonali u ta' veloċità għolja prevista mid-Deċiżjoni tal-Kummissjoni 2008/164/KE (4) għall-persuni b'diżabbiltà u għall-persuni b'mobbiltà mnaqqsa għas-sistema ferrovjarja kollha tal-Unjoni Ewropea.
(3)
Fis-6 ta' Mejju 2013, l-Aġenzija ppreżentat rakkomandazzjoni dwar l-adozzjoni tat-TSI marbuta mal-persuni b'mobbiltà mnaqqsa.
(4)
Il-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità, li tagħha huma firmatarji l-Unjoni u bosta Stati Membri, tirrikonoxxi l-aċċessibbiltà bħala waħda mill-prinċipji ġenerali tagħha. Skont l-Artikolu 9 tagħha, l-Istati li huma Partijiet fiha jridu jieħdu l-miżuri x-xierqa biex jiżguraw li l-persuni b'diżabilità jkollhom l-istess aċċess bħal ħaddieħor. Dawn il-miżuri jridu jinkludu l-identifikazzjoni u l-eliminazzjoni tad-diffikultajiet u l-ostakli għall-aċċessibbiltà u għandhom japplikaw, fost l-oħrajn, għat-trasport.
(5)
Id-Direttiva 2008/57/KE tistabbilixxi l-“aċċessibbiltà” bħala rekwiżit essenzjali tas-sistema ferrovjarja tal-Unjoni Ewropea.
(6)
Id-Direttiva 2008/57/KE tipprevedi reġistru tal-infrastruttura u reġistri tal-vetturi, li jindikaw il-parametri ewlenin u li għandhom jiġu ppubblikati u aġġornati fuq bażi regolari. Id-Deċiżjoni tal-Kummissjoni 2008/164/KE tkompli tiddefinixxi l-parametri għat-TSI marbuta mal-“persuni b'mobbiltà mnaqqsa” li għandhom jiddaħħlu f'dawn ir-reġistri. Minħabba li l-għanijiet ta' dawn ir-reġistri huma marbutin mal-proċedura ta' awtorizzazzjoni u mal-kompatibbiltà teknika, huwa meqjus li hemm bżonn li tiġi stabbilita għodda separata għal dawn il-parametri. Dan l-inventarju tal-assi għandu jippermetti li jiġu identifikati d-diffikultajiet u l-ostakli għall-aċċessibbiltà, u li tiġi mmonitorjata l-eliminazzjoni progressiva tagħhom.
(7)
Id-Direttiva 2008/57/KE tistabbilixxi l-prinċipju tal-implimentazzjoni gradwali, u tipprevedi, b'mod partikulari, li s-sottosistemi fil-mira indikati f'TSI jistgħu jiġu implimentati b'mod gradwali f'perjodu taż-żmien raġonevoli, u li kull TSI għandha tindika strateġija ta' implimentazzjoni sabiex ikun hemm tranżizzjoni gradwali mis-sitwazzjoni eżistenti għas-sitwazzjoni finali, li fiha l-konformità mat-TSI se tkun in-norma.
(8)
Sabiex jiġu eliminati, b'mod progressiv u fi żmien raġonevoli, l-ostakli kollha għall-aċċessibbiltà identifikati permezz ta' sforz ikkoordinat biex jiġġeddu u jittejbu s-sottosistemi u billi jiddaħħlu miżuri operattivi, l-Istati Membri għandhom jistabbilixxu pjanijiet ta' implimentazzjoni nazzjonali. Madankollu, minħabba li dawn il-pjanijiet ta' implimentazzjoni nazzjonali ma jistgħux ikunu ddettaljati biżżejjed u huma suġġetti għal bidliet li ma jistgħux jiġu previsti, l-Istati Membri għandhom ikomplu jibagħtu t-tagħrif f'każijiet fejn it-tqegħid fis-servizz ta' sottosistemi eżistenti wara t-tiġdid jew it-titjib tagħhom ikun jeħtieġ awtorizzazzjoni ġdida għat-tqegħid fis-servizz u jekk it-TSI ma tkunx applikata għalkollox skont id-Direttiva 2008/57/KE.
(9)
L-Unjoni Ewropea għandha tadotta prijoritajiet u kriterji komuni li l-Istati Membri għandhom imbagħad jintegraw fil-pjanijiet ta' implimentazzjoni nazzjonali tagħhom. Dan se jikkontribwixxi biex it-TSI tiġi implimentata b'mod progressiv fi żmien raġonevoli.
(10)
Biex inkomplu fit-triq tal-evoluzzjoni teknoloġika u nħeġġu l-modernizzazzjoni, għandhom jinġiebu 'l quddiem soluzzjonijiet innovattivi, u għandha tkun permessal-implimentazzjoni tagħhom skont ċerti kundizzjonijiet. Fejn tiġi proposta soluzzjoni innovattiva, il-manifattur jew ir-rappreżentant awtorizzat tiegħu għandu jispjega kif it-tali soluzzjoni tvarja mit-taqsima rilevanti tat-TSI; wara dan, is-soluzzjoni innovattiva għandha tiġi vvalutata mill-Kummissjoni. Jekk din il-valutazzjoni tkun waħda favorevoli, l-Aġenzija għandha tiddefinixxi l-ispeċifikazzjonijiet operattivi u tal-interfaċċja x-xierqa tas-soluzzjoni innovattiva, u għandha tiżviluppa l-metodi ta' valutazzjoni x-xierqa.
(11)
Sabiex jiġu evitati piżijiet amministrattivi u kostijiet żejda, u sabiex ma jkunx hemm interferenza mal-kuntratti eżistenti, wara t-tħassir tagħha, id-Deċiżjoni 2008/164/KE għandha tibqa' tapplika għas-sottosistemi u għall-proġetti msemmija fl-Artikolu 9(1)(a) tad-Direttiva 2008/57/KE.
(12)
Il-miżuri pprovduti f'dan ir-Regolament huma skont l-opinjoni tal-Kumitat stabbilit bl-Artikolu 29(1) tad-Direttiva 2008/57/KE,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi l-ispeċifikazzjoni teknika tal-interoperabbiltà (it-TSI) relatata mal-aċċessibbiltà tas-sistema ferrovjarja tal-Unjoni għall-persuni b'diżabbiltà u għall-persuni b'mobbiltà mnaqqsa, kif stabbilit fl-Anness.
Artikolu 2
Kamp ta' applikazzjoni
1. It-TSI għandha tapplika għall-infrastruttura, it-tħaddim u l-immaniġġjar tat-traffiku, l-applikazzjonijiet tat-telematika u s-sottosistemi tal-vetturi ferrovjarji, kif deskritti fil-punt 2 tal-Anness II tad-Direttiva 2008/57/KE u fil-punt 2.1 tal-Anness ta' dan ir-Regolament. Hija għandha tkopri l-aspetti kollha ta' dawn is-sottosistemi li huma rilevanti għall-aċċessibbiltà għall-persuni b'diżabbiltà u għall-persuni b'mobbiltà mnaqqsa.
2. It-TSI għandha tapplika għan-netwerks li ġejjin:
(a)
in-netwerk tas-sistema ferrovjarja trans-Ewropea konvenzjonali, kif iddefinit fit-Taqsima 1.1 tal-Anness I tad-Direttiva 2008/57/KE;
(b)
in-netwerk tas-sistema ferrovjarja trans-Ewropea ta' veloċità għolja, kif iddefinit fit-Taqsima 2.1 tal-Anness I tad-Direttiva 2008/57/KE;
(c)
il-partijiet l-oħra kollha tan-netwerk.
It-TSI m'għandhiex tkopri l-każijiet imsemmijin fl-Artikolu 1(3) tad-Direttiva 2008/57/KE.
3. It-TSI għandha tapplika għall-infrastruttura l-ġdida kollha u għas-sottosistemi tal-vetturi ferrovjarji tas-sistema ferrovjarja tal-Unjoni msemmija fil-paragrafu 1, li jiddaħħlu fis-servizz wara d-data tal-applikazzjoni prevista fl-Artikolu 12, filwaqt li jitqiesu l-punti 7.1.1 u 7.1.2 tal-Anness.
4. It-TSI m'għandhiex tapplika għall-infrastruttura eżistenti jew għall-vetturi ferrovjarji tas-sistema ferrovjarja tal-Unjoni msemmija fil-paragrafu 1, li jkunu diġà ddaħħlu fis-servizz fin-netwerk ta' kwalunkwe Stat Membru (jew f'parti minnu) fid-data tal-applikazzjoni prevista fl-Artikolu 12.
5. Madankollu, it-TSI għandha tapplika għall-infrastruttura eżistenti u għall-vetturi ferrovjarji tas-sistema ferrovjarja tal-Unjoni msemmija fil-paragrafu 1, meta dawn ikunu se jiġġeddu jew jiġu mmodernizzati skont l-Artikolu 20 tad-Direttiva 2008/57/KE, filwaqt li jitqiesu l-Artikolu 8 ta' dan ir-Regolament u l-punt 7.2 tal-Anness ta' dan ir-Regolament.
Artikolu 3
Valutazzjoni tal-konformità
1. Il-proċeduri għall-valutazzjoni tal-konformità tal-kostitwenti tal-interoperabbiltà u tas-sottosistemi stabbiliti fit-Taqsima 6 tal-Anness għandhom jissejsu fuq il-moduli stabbiliti fid-Deċiżjoni tal-Kummissjoni 2010/713/UE (5).
2. Iċ-ċertifikat tal-eżaminazzjoni tat-tip jew tad-disinn tal-kostitwenti tal-interoperabbiltà għandu jkun validu għal perjodu ta' ħames snin. Matul dak il-perjodu, jistgħu jiddaħħlu fis-servizz kostitwenti ġodda tal-istess tip mingħajr ma ssirilhom valutazzjoni ġdida tal-konformità.
3. Iċ-ċertifikati msemmija fil-paragrafu 2 li jkunu nħarġu skont ir-rekwiżiti tad-Deċiżjoni 2008/164/KE se jibqgħu validi sad-data tal-iskadenza tagħhom stabbilita oriġinarjament, mingħajr ma jkun hemm bżonn li ssir valutazzjoni ġdida tal-konformità. Sabiex jiġġedded ċertifikat, id-disinn jew it-tip għandhom jiġu vvalutati mill-ġdid biss għar-rekwiżiti l-ġodda jew għal dawk li jkunu nbidlu li huma stabbiliti fl-Anness ta' dan ir-Regolament.
4. Il-moduli tat-tojlits universali li ġew ivvalutati għar-rekwiżiti tad-Deċiżjoni tal-Kummissjoni 2008/164/KE m'għandhomx jiġu vvalutati mill-ġdid meta dawn ikunu maħsubin għall-vetturi ferrovjarji ta' disinn eżistenti ddefiniti fir-Regolament tal-Kummissjoni (UE) Nru 1302/2014 (6).
Artikolu 4
Każijiet speċifiċi
1. Għall-każijiet speċifiċi msemmijin fit-Taqsima 7.3 tal-Anness, il-kundizzjonijiet li għandhom jiġu ssodisfati għall-verifika tal-interoperabbiltà skont l-Artikolu 17(2) tad-Direttiva 2008/57/KE għandhom ikunu dawk ir-regoli tekniċi applikabbli li jintużaw fl-Istat Membru li jawtorizza t-tqegħid fis-servizz tas-sottosistemi koperti minn dan ir-Regolament.
2. Sal-1 ta' Lulju 2015 kull Stat Membru għandu jgħarraf lill-Istati Membri l-oħra u lill-Kummissjoni dwar:
(a)
ir-regoli tekniċi msemmija fil-paragrafu 1;
(b)
il-proċeduri għall-valutazzjoni tal-konformità u għall-verifika li għandhom jitwettqu sabiex jiġu applikati r-regoli nazzjonali msemmija fil-paragrafu 1;
(c)
il-korpi maħturin skont l-Artikolu 17(3) tad-Direttiva 2008/57/KE biex iwettqu l-proċeduri għall-valutazzjoni tal-konformità u għall-verifika għall-każijiet speċifiċi mogħtija fit-Taqsima 7.3 tal-Anness.
Artikolu 5
Proġetti li jinsabu fi stadju avvanzat ta' żvilupp
Skont l-Artikolu 9(3) tad-Direttiva 2008/57/KE, fi żmien sena mid-dħul fis-seħħ ta' dan ir-Regolament, kull Stat Membru għandu jibgħat lill-Kummissjoni lista ta' proġetti li jkunu qed jiġu implimentati fit-territorju tiegħu u li jkunu fi stadju avvanzat ta' żvilupp.
Artikolu 6
Soluzzjonijiet innovattivi
1. Minħabba l-progress teknoloġiku, jista' jkun hemm bżonn ta' soluzzjonijiet innovattivi li ma jkunux konformi mal-ispeċifikazzjonijiet stabbiliti fl-Anness jew li għalihom ma jkunux jistgħu jiġu applikati l-metodi tal-valutazzjoni stabbiliti fl-Anness.
2. Is-soluzzjonijiet innovattivi jistgħu jkunu marbutin mal-infrastruttura u s-sottosistemi tal-vetturi ferrovjarji, mal-partijiet tagħhom u mal-kostitwenti tal-interoperabbiltà tagħhom.
3. Jekk tiġi proposta soluzzjoni innovattiva, il-manifattur jew ir-rappreżentant awtorizzat tiegħu, stabbilit fl-Unjoni, għandu jiddikjara kif it-tali soluzzjoni tvarja mid-dispożizzjoni rilevanti tat-TSI mogħtija fl-Anness, u għandu jibgħatha lill-Kummissjoni għall-analiżi. Il-Kummissjoni tista' titlob lill-Aġenzija tagħti l-opinjoni tagħha dwar is-soluzzjoni innovattiva proposta u, fejn ikun xieraq, tista' tikkonsulta l-partijiet interessati rilevanti dwar dan.
4. Il-Kummissjoni għandha tagħti l-opinjoni tagħha dwar is-soluzzjoni innovattiva proposta. Jekk din l-opinjoni tkun waħda favorevoli, l-ispeċifikazzjonijiet operattivi u tal-interfaċċja x-xierqa u l-metodu ta' valutazzjoni meħtieġa fit-TSI sabiex din is-soluzzjoni innovattiva tkun tista' tintuża għandhom jiġu żviluppati u mbagħad inkorporati fit-TSI matul il-proċess ta' reviżjoni. Jekk l-opinjoni ma tkunx waħda favorevoli, is-soluzzjoni innovattiva proposta ma tistax tiġi applikata.
5. Sa ma tiġi rriveduta t-TSI, l-opinjoni favorevoli mogħtija mill-Kummissjoni għandha titqies bħala mezz aċċettabbli ta' konformità mar-rekwiżiti essenzjali tad-Direttiva 2008/57/KE, u tista' tintuża għall-valutazzjoni tas-sottosistemi u tal-proġetti.
Artikolu 7
Inventarju tal-assi
1. Kull Stat Membru għandu jiżgura li jiġi stabbilit u implimentat inventarju tal-assi sabiex:
(a)
jiġu identifikati l-ostakli għall-aċċessibbiltà;
(b)
jingħata tagħrif lill-utenti; u
(c)
jiġi mmonitorjat u evalwat il-progress fil-qasam tal-aċċessibbiltà.
2. L-Aġenzija għandha twaqqaf grupp ta' ħidma li jkollu l-kompitu li jagħmel proposta għal rakkomandazzjoni dwar l-istruttura u l-kontenut minimu tad-dejta li trid tinġabar għall-inventarji tal-assi, u tmexxih. L-Aġenzija għandha tagħmel rakkomandazzjoni lill-Kummissjoni, fosthom dwar il-kontenut, il-format tad-dejta, l-arkitettura operattiva u teknika, il-mod tat-tħaddim, ir-regoli biex tiddaħħal u tiġi kkonsultata d-dejta, u r-regoli għall-awtovalutazzjoni u għall-ħatra tal-entitajiet li jkunu responsabbli għall-forniment tad-dejta. Sabiex tidentifika l-iżjed soluzzjoni vijabbli, ir-rakkomandazzjoni għandha tqis l-istima tal-ispejjeż u l-benefiċċji tas-soluzzjonijiet tekniċi kollha meqjusin. Hija għandha tinkludi proposta għall-għażla taż-żmien ta' meta jiġu stabbiliti l-inventarji tal-assi.
3. Abbażi tar-rakkomandazzjoni msemmija fil-paragrafu 2, il-Kapitolu 7 tal-Anness għandu jiġi aġġornat skont l-Artikolu 6 tad-Direttiva 2008/57/KE.
4. L-ambitu ta' dawn l-inventarji tal-assi għandu jestendi tal-inqas:
(a)
għaż-żoni pubbliċi tal-istazzjonijiet għat-trasport tal-passiġġieri, kif iddefinit fil-punt 2.1.1 tal-Anness;
(b)
għall-vetturi ferrovjarji, kif iddefinit fil-punt 2.1.2 tal-Anness.
5. L-inventarju tal-assi għandu jiġi aġġornat biex jinkludi d-dejta dwar l-infrastruttura l-ġdida u l-vetturi ferrovjarji l-ġodda, kif ukoll id-dejta dwar ix-xogħol ta' tiġdid jew ta' titjib li jkun sar fuq l-infrastruttura u l-vetturi ferrovjarji eżistenti.
Artikolu 8
Il-pjanijiet ta' implimentazzjoni nazzjonali
1. L-Istati Membri għandhom jadottaw pjanijiet ta' implimentazzjoni nazzjonali li jkun fihom tal-inqas it-tagħrif imniżżel fl-Appendiċi C tal-Anness, sabiex jiġu eliminati, b'mod progressiv, l-ostakli kollha għall-aċċessibbiltà identifikati.
2. Il-pjanijiet ta' implimentazzjoni nazzjonali għandhom jissejsu fuq il-pjanijiet nazzjonali eżistenti u, jekk ikun disponibbli, fuq l-inventarju tal-assi msemmi fl-Artikolu 7, jew fuq kull sors ieħor ta' informazzjoni rilevanti u affidabbli.
L-Istati Membri għandhom jiddeċiedu dwar l-ambitu tal-pjanijiet nazzjonali u dwar il-pass li bih dawn għandhom jiġu implimentati.
3. Il-pjanijiet ta' implimentazzjoni nazzjonali għandhom idumu għaddejjin mill-inqas għaxar snin u għandhom jiġu aġġornati b'mod regolari, tal-inqas kull ħames snin.
4. Il-pjanijiet ta' implimentazzjoni nazzjonali għandu jkun fihom strateġija u għandhom jinkludu regola ta' prijoritizzazzjoni li tistabbilixxi l-kriterji u l-prijoritajiet għall-istazzjonijiet u l-unitajiet tal-vetturi ferrovjarji li għandhom jingħażlu biex jiġġeddu jew jiġu mmodernizzati. Din l-istrateġija għandha titfassal b'kooperazzjoni mal-maniġer(s) tal-infrastruttura, mal-maniġer(s) tal-istazzjon, mal-impriża/i ferrovjarja/i u, jekk ikun hemm bżonn, mal-awtoritajiet lokali l-oħrajn (inklużi l-awtoritajiet lokali tat-trasport). L-għaqdiet li jirrappreżentaw lill-utenti, fosthom lill-persuni b'diżabbiltà u lill-persuni b'mobbiltà mnaqqsa, għandhom jiġu kkonsultati.
5. F'kull Stat Membru, ir-regola tal-prijoritizzazzjoni msemmija fil-paragrafu 4 għandha tieħu post ir-regola mogħtija fl-Appendiċi B tal-Anness, li għandha tapplika sa ma jiġi adottat il-pjan ta' implimentazzjoni nazzjonali f'dak l-Istat Membru.
6. L-Istati Membri għandhom jinnotifikaw lill-Kummissjoni bil-pjanijiet ta' implimentazzjoni nazzjonali tagħhom sa mhux aktar tard mill-1 ta' Jannar 2017. Il-Kummissjoni għandha tippubblika l-pjanijiet ta' implimentazzjoni nazzjonali u kwalunkwe reviżjoni sussegwenti tagħhom, innotifikati lilha skont il-paragrafu 9, fuq is-sit tal-Internet tagħha, u għandha tgħarraf lill-Istati Membri dwarhom permezz tal-Kumitat stabbilit bid-Direttiva 2008/57/KE.
7. Fi żmien sitt xhur minn meta jitlesta l-proċess tan-notifika, il-Kummissjoni għandha tagħti ħarsa ġenerali komparattiva lejn l-istrateġiji inklużi fil-pjanijiet ta' implimentazzjoni nazzjonali. Abbażi ta' din il-ħarsa ġenerali, u b'kooperazzjoni mal-korp konsultattiv imsemmi fl-Artikolu 9, hija għandha tidentifika l-prijoritajiet u l-kriterji komuni biex tkompli tiġi implimentata t-TSI. Dawn il-prijoritajiet għandhom jiddaħħlu fil-kapitolu 7 tal-Anness matul il-proċess ta' reviżjoni skont l-Artikolu 6 tad-Direttiva 2008/57/KE.
8. L-Istati Membri għandhom jirrevedu l-pjanijiet ta' implimentazzjoni nazzjonali tagħhom skont il-prijoritajiet imsemmija fil-paragrafu 7 fi żmien tnax-il xahar minn meta tiġi adottata t-TSI riveduta.
9. L-Istati Membri għandhom jinnotifikaw il-pjanijiet ta' implimentazzjoni nazzjonali riveduti tagħhom, imsemmija fil-paragrafu 8, kif ukoll kwalunkwe aġġornament ieħor ta' dawn il-pjanijiet ta' implimentazzjoni nazzjonali, imsemmija fil-paragrafu 3, lill-Kummissjoni sa mhux aktar tard minn erba' ġimgħat wara li dawn jiġu approvati.
Artikolu 9
Korp konsultattiv
1. Il-Kummissjoni għandha tistabbilixxi korp konsultattiv biex jgħinha timmonitorja mill-qrib l-implimentazzjoni tat-TSI. Il-Kummissjoni għandha tippresiedi l-korp konsultattiv.
2. Il-korp konsultattiv għandu jiġi stabbilit sa mhux aktar tard mill-1 ta' Frar 2015, u għandu jkun magħmul mill-membri li ġejjin:
(a)
l-Istati Membri li jixtiequ jipparteċipaw fih;
(b)
il-korpi li jirrappreżentaw lis-settur ferrovjarju;
(c)
il-korpi li jirrappreżentaw lill-utenti; u
(d)
l-Aġenzija Ferrovjarja Ewropea.
3. Il-kompiti tal-korp konsultattiv għandhom jinkludu dan li ġej:
(a)
il-monitoraġġ tal-iżvilupp tal-istruttura minima tad-dejta għall-inventarju tal-assi;
(b)
l-għoti ta' appoġġ lill-Istati Membri għat-tlestija tal-inventarji tal-assi u tal-pjanijiet ta' implimentazzjoni tagħhom;
(c)
l-għoti ta' għajnuna lill-Kummissjoni fil-monitoraġġ tal-implimentazzjoni tat-TSI;
(d)
l-iffaċilitar tal-iskambji tal-aħjar prattiki;
(e)
l-għoti ta' għajnuna lill-Kummissjoni fl-identifikazzjoni tal-prijoritajiet u l-kriterji komuni għall-implimentazzjoni tat-TSI, kif imsemmi fl-Artikolu 8;
(f)
fejn ikun xieraq, l-għoti ta' rakkomandazzjonijiet lill-Kummissjoni, b'mod partikulari għat-tisħiħ tal-implimentazzjoni tat-TSI.
4. Il-Kummissjoni għandha żżomm lill-Istati Membri infurmati bl-attivitajiet tal-korp konsultattiv permezz tal-Kumitat stabbilit bid-Direttiva 2008/57/KE.
Artikolu 10
Dispożizzjonijiet finali
Il-proġetti li jirċievu l-appoġġ finanzjarju tal-Unjoni għat-tiġdid jew għat-titjib tal-vetturi ferrovjarji eżistenti jew ta' partijiet minnhom jew għat-tiġdid jew għat-titjib tal-infrastruttura eżistenti, b'mod partikulari ta' stazzjon jew tal-komponenti tiegħu u tal-pjattaformi jew tal-komponenti tagħhom, iridu jikkonformaw bis-sħiħ mat-TSI.
Artikolu 11
Tħassir
Id-Deċiżjoni 2008/164/KE għandha titħassar b'effett mill-1 ta' Jannar 2015.
Madankollu, hija għandha tibqa' tapplika:
(a)
għas-sottosistemi mogħtija awtorizzazzjoni skont dik id-Deċiżjoni;
(b)
għall-proġetti għal sottosistemi ġodda, imġedda jew imtejba li, fi żmien il-pubblikazzjoni ta' dan ir-Regolament, ikunu jinsabu fi stadju avvanzat ta' żvilupp, jew li jkunu qed isiru bħala parti minn kuntratt li jkun għaddej;
(c)
għall-proġetti għal vetturi ferrovjarji ġodda ta' disinn eżistenti, kif imsemmi fil-punt 7.1.2 tal-Anness ta' dan ir-Regolament.
Artikolu 12
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2015. Madankollu, qabel l-1 ta' Jannar 2015, tista' tingħata awtorizzazzjoni għat-tqegħid fis-servizz skont it-TSI, kif stabbilit fl-Anness ta' dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta' Novembru 2014.

Labels: 7
8
15
0